Foto: Ilustracija

DANAS je na snagu stupio Ovršni zakon koji će omogućiti izravnu naplatu dugova putem Fine i to na temelju pravomoćnih sudskih i ovršnih odluka. Izravno će se moći naplatiti i radnici kojima poslodavci ne isplaćuju plaće i to na temelju potvrde poslodavca o neisplati dospjele plaće, naknade za plaće ili otpremnine. Poslodavac nakon toga ima 30 dana da na sudu ospori naplatu, a ako to ne učini, Fina će banci izdati nalog za prijenos zaplijenjenog novca.



Prihvaćanjem novog zakona Sabor je u ropotarnicu povijesti poslao HDZ-ov institut javnih ovršitelja, ocijenivši kako su nova pravila pravednija i kvalitetnija, a jedan od ciljeva zakona je i rasterećenje sudova. Kako bi se izbjegle manipulacije sustavom, krivotvorine i dvostruke naplate zadužnica, zakon je predvidio umrežavanje Fine i javnobilježničkih ureda, koji će voditi Registar zadužnica. U taj će Registar ući svaka buduća zadužnica, a zadužnice koje su izdane prije stupanja na snagu novog zakona moći će se naplatiti tek kad vjerovnici zatraže njihovo unošenje u Registar.



Građani više neće morati plaćati odvjetnike



Što se pak tiče građana koji imaju neplaćene račune, dosad im je pružatelj usluga, kako bi se naplatio, preko odvjetničkog ureda sjedao na plaću, a građani su pri tom morali snositi i troškove odvjetnika. Sad će te tvrtke, kako bi se naplatile, ići izravno na sud koji daje nalog Fini za blokiranje računa, a građanima će biti jeftinije jer više neće plaćati odvjetnika.



Kada je riječ o ovrhama nad pokretninama i nekretninama, novi zakon predviđa aktivniju ulogu ovrhovoditelja, koji će morati nazočiti ovrhama. U slučajevima u kojima se ovrhovoditelj više puta ne odazove pozivu na ovrhu, omogućuje se obustava postupka.



Brojke govore kako je od početka godine 38 tisuća građana dužno 2,3 milijarde kuna, a blokirane račune ima njih 30 tisuća.

Tekst se nastavlja ispod oglasa

Sindikati: Dosta je rada bez plaća



Savez samostalnih sindikata Hrvatske obratio se priopćenjem povodom novog Ovršnog zakona koji je danas stupio na snagu.



"Donošenjem novog Ovršnog zakona omogućuje se izravna naplata tražbina radnika putem FINA-e i time je učinjen korak naprijed i ušteđeno vrijeme koje se do sada trošilo pred sudom za dobivanje rješenja o ovrsi, za što je trebalo i do godinu dana. Stoga Savez samostalnih sindikata izražava zadovoljstvo donijetim Zakonom, no problem nastaje kada radnik, unatoč ovrsi, ne može doći do svojih plaća, naknada plaća ili otpremnina, jer je žiro račun poslodavca blokiran. Taj problem niti ovaj Zakon ne rješava, a on je najučestaliji.



Dakle, omogućena je izvansudska ovrha naplate samo temeljem obračuna poslodavca. Nakon predaje obračuna FINA-i poslodavac će imati rok od 30 dana da sudski ospori takvu naplatu, a ne uspije li to, FINA će izdati nalog za prijenos zaplijenjenih sredstava na račun radnika.



Problematična je i obveza poslodavca o izdavanju obračuna plaće, naknade plaće i otpremnine, jer je nerijetka praksa poslodavaca odbijanja izvršenja te zakonske obveze. Time se problem dodatno komplicira, jer nameće potrebu uključivanja Državnog inspektorata u cijeli postupak.



Rješenje Ovršnog zakona na tragu je ideja Kampanje SSSH protiv neisplate plaća i isplate plaća bez uplate doprinosa. Dio toga mozaika čini i Zakon o financijskom poslovanju i predstečajnoj nagodbi, no rješenja za one koji ne mogu doći do svojega novca još uvijek nema.



Stoga SSSH ponovno poručuje: 'Dosta je rada bez plaća!'", stoji u priopćenju kojeg potpisuje Predsjednik SSSH Mladen Novosel.